Groep betoog toe vermeende moordenaars verskyn | Netwerk24
Groep betoog toe vermeende moordenaars verskyn
Deur Alet Joubert 21 April 2017 19:23
Moses Sibiya het volgens die polisie uitwysings ná die moord op sers. Sthembile Mdluli gedoen. Foto: Alet Joubert
Richard Shabangu word ook van die moord verdink. Foto: Alet Joubert
Vriende van die vermoorde sers. Sthembile Mdluli het Vrydag buite die landdroshof in Mbombela betoog teen moontlike borgtog vir haar vermeende moordenaars.
Mdluli, wat verbonde was aan die polisie se voertuigdiefstaleenheid in Witrivier, se lyk is Woensdag in Sabie gekry nadat sy verlede week spoorloos verdwyn het.
"Ons het haar as vermis aangemeld by die polisie," sê Nonhlanhla Ndlovu, 'n jare lange vriendin van Mdluli.
"Sy het altyd haar foon geantwoord of sou ingebel het werk toe as sy nie kon opdaag nie. Daarom was ons paniekerig toe sy nie haar foon geantwoord het nie."
Sy en vriende het plakkate omhoog gehou met "Geen borgtog" en "Laat geregtigheid geskied" daarop geskryf. Hulle het die plakkate ook in die hof omhoog gehou totdat die landdros ingekom het.
Sers. Sthembile Mdluli was die enigste broodwinner in haar gesin. Foto: Verskaf
Die twee verdagtes, Moses Sibiya, in 'n beige baadjie en Richard Shabangu, in 'n groen Springbokhemp, is uit die aanhoudingselle voor die distrikshof gebring waar hulle teregstaan op aanklagte van moord, ontvoering en motordiefstal.
Brig. Leonard Hlathi, 'n polisiewoordvoerder, sê Sibiya het ná "intensiewe ondervraging" hulle gaan wys waar Mdluli se lyk agtergelaat is. Haar motor is in Kabokweni teruggevind.
Die polisie ondersoek die moontlikheid dat Mdluli bedwelm is voordat sy ontvoer en met 'n stomp voorwerp doodgeslaan is. Sibiya en Shabangu word ook daarvan verdink dat hulle haar motor wou verkoop.
Sibiya het in die hof gesê hy en Shabangu het 'n prokureur wat tans in Johannesburg is en eers aanstaande week beskikbaar sal wees.
Die saak is tot 28 April uitgestel sodat die polisie die twee verdagtes se adresse en misdaadgeskiedenis kan nagaan.
Mdluli (37) was die broodwinner en laat haar dogter, Chantell (18), seun Neo (4) en haar ma, Nozizwe (64), wat almal in Lekazi in Kanyamazane bly, agter.
"Haar ma is nie gesond nie en nou moet sy na Sthembile se kinders omsien," sê Pinky Nkosi, 'n niggie van Mdluli.
"Sthembile was 'n goeie mens wat altyd na haar gesin omgesien het. Sy was so vol liefde en vreugde."
Vriende van die vermoorde polisiesersant Sthembile Mdluli betoog buite die hof in Mbombela. Foto: Alet Joubert